Urbane farme sve popularnije u SAD-u
Jedna vrtna udruga u Portlandu, u državi Oregon, koristi distributivnu mrežu dvorišta kao svojevrsnu urbaniziranu verziju stare prakse 
Stanovnici sjeverozapadnog dijela Sjedinjenih Država istražuju načine na koje bi mogli obrađivati zemlju unutar gradskih granica. Malo je vjerojatno da bi ti mali projekti ugrozili poslovanje komercijalnih farmera. Umjesto toga, oni zbližuju susjede i mijenjaju način na koji razmišljamo o urbanoj poljoprivredi. Dvije žene obrađuju zemlju ručnim oračem na električni pogon, kako bi mogle posaditi jesenske usjeve. No, ovo nije polje na selu, već – dvorište ispred kuće u Portlandu, najnaseljenijem gradu savezne države Oregon. Vrtna udruga Sellwood uzgaja preko 200 sorti usjeva, od začinskih trava do zelenog povrća, tikvica i krumpira. Svježi plodovi sa samo nekoliko travnjaka prodaju se mještanima i vlasnicima nekoliko lokalnih restorana. Suosnivateljica udruge Marie Richie dobila je tu ideju iz svemira: "Moglo bi se reći da me je za vrt motivirala Potraga za vanzemaljskom inteligencijom." Naime, 1990-tih godina, znanstvenici su proučavali elektromagnetske transmisije iz svemira, tražeći signal vanzemaljske civilizacije. No, kako su imali više podataka nego što im je stalo u računala, dobrovoljci iz redova običnih ljudi priključili su svoje kućne kompjutere na mrežu kompjuterskog projekta poznatog kao Potraga za vanzemaljskom inteligencijom. Na taj su način računala mogla obrađivati podatke i preko noći, kad se nisu koristila u uredu. Znanstvenici do sada još nisu zabilježili signal iz svemira. No, pokazali su na kojibi način ovaj sustav, nazvan distributivna mreža, mogao funkcionirati. Stoga je Marie Richie pomislila – ako kompjuteri u mirovanju mogu obrađivati podatke, zašto neiskorištena dvorišta ne bi mogla davati povrće? Vrtna udruga koristi distributivnu mrežu dvorišta kao svojevrsnu urbaniziranu verziju stare prakse napoličarstva, u kojoj bi zemljoposjednik zakupcu dozvolio da obrađuje zemlju, u zamjenu za dio ljetine. "Mi to zovemo ‘sharecropping,’ napoličarstvo, no to je moderna verzija takvog sustava. Zapravo, radi se o dijeljenju, znači naglasak je na ključnoj riječi ‘share’ – dijeliti nešto s nekim," kaže Marie Richie. Prevedeno u praksu: članovima vrtne udruge Sellwood Garden Club u zamjenu za darivanje svojeg komada zemlje te plaćanje računa za vodu, svakog tjedna se dostavlja voće i povrće uzgojeno na njihovoj zemlji. Farme ovog tipa mijenjaju definiciju urbane poljoprivrede. Steve Cohen koordinator je programa za propise o hrani u Uredu za planiranje i održivost u Portlandu. On kaže da je sama činjenica da urbanisti uopće razmišljaju o hrani vrlo nova: "Oni bi razmišljali o prometu, o otvorenim prostorima, planirali stambenu gradnju. No hrana, naša osnovna potreba, nikad im do sada nije bila na dnevnom redu." Stoga je Cohenov ured započeo s održavanjem poduka o pčelarstvu, konzerviranju hrane, uzgoju peradi...i svi ti tečajevi redovito su popunjeni. Sada i drugi američki gradovi obnavljaju svoje propise o urbanom planiranju, s ciljem uvođenja poljoprivrede u gradski život. A u jednom drugom dvorištu u Portlandu, desetak volontera uči o plodovima urbanih voćnjaka iz prve ruke. Oni ubiru jabuke, i sudjeluju u proslavi berbe koju je organizirala tvrtka Fruit Tree Project. Polovina ubranih plodova donira se banki hrane, a druga polovina podijeli se dobrovoljcima. Za ovu je godinu Fruit Tree Project predvidio berbu od ukupno četiri i pol tone voća iz dvorišnih voćnjaka. Katy Kolker osnovala je ovu organizaciju prije dvije godine. "Mi ispunjavamo potrebu i vlasnika voćki za branjem njihovog voća – onih koji ih nisu u mogućnosti pobrati i koji otpalo voće smatraju i smetnjom i svojevrsnom sramotom – te potrebu stotina ljudi koji nam žele pomoći u berbi," kaže Katy Kolker. Ona dodaje da uslijed tekuće recesije postoji još veća potreba za uslugama ove vrste. Kao i Steve Cohen iz Portlanda, i ona se nada da će njeni napori položiti temelje budućim berbama, čak i nakon gospodarskog oporavka. Gradski farmeri, kaže ona, gledaju na poljoprivredu u gradu ne samo kao na način za uštedu novca, već i kao način povezivanja ljudi s hranom, te jednostavno - dodaje – kao na puku zabavu branja voća i aktivnosti na otvorenom.